text: Aparcar fent trampes - Diari de Girona
  Aparcar fent trampes
  laura fanals 18.02.2021 | 00:03
  Aparcar fent trampes Diari de Girona
  Denunciat per aparcar en una plaça de mobilitat reduïda amb la targeta d'un mort». Llegeixo aquest titular, publicat dimecres per l'Eva Batlle en aquest mateix diari, i tristament no em sorprèn. Durant anys, aquesta ha estat una pràctica habitual per a la ciutat: conec -crec que com gairebé tothom a Girona- gent, jove i sense cap mena de problema físic, que ha utilitzat les targetes de familiars o difunts per aparcar en espais reservats per a persones amb mobilitat reduïda. I fent-ho, per més inri, com una cosa habitual i sense cap mena de problema: «Oh, és que a Girona cada cop és més difícil aparcar». I no estem parlant d'encàrrecs de cinc o deu minuts, sinó que en alguns casos l'hi poden deixar tranquil·lament tot un matí per treballar o una tarda per anar de compres. En els darrers temps, la Policia ha fet campanyes específiques per lluitar contra aquesta pràctica, i les denúncies han caigut un 82% en dos anys. Durant el 2020 només es van sancionar quinze persones, tot i que cal tenir en compte el «factor covid».
  Espero que continuïn posant multes, tot i que, feta la llei, feta la trampa, i qui vulgui continuarà escapolint-se'n. Només espero que l'ús fraudulent d'aquestes targetes es deixi de veure com a normal, perquè no ho és.